CELEX: 32013D0269
Language: sk
Date: 2013-05-27 00:00:00
Title: Rozhodnutie Rady 2013/269/SZBP z  27. mája 2013 , ktorým sa členské štáty splnomocňujú podpísať Zmluvu o obchode so zbraňami v záujme Európskej únie

7.6.2013   
            
            
               SK
            
            
               Úradný vestník Európskej únie
            
            
               L 155/9
            
         ROZHODNUTIE RADY 2013/269/SZBP
   z 27. mája 2013,
   ktorým sa členské štáty splnomocňujú podpísať Zmluvu o obchode so zbraňami v záujme Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114 a článok 207 ods. 3 v spojení s článkom 218 ods. 5,
   so zreteľom na návrh Európskej komisie,
   keďže:
   
               (1)
            
            
               Rada 11. marca 2013 poverila Komisiu rokovať v rámci Organizácie Spojených národov o Zmluve o obchode so zbraňami, pokiaľ ide o otázky, ktoré patria do výlučnej právomoci Únie.
            
         
               (2)
            
            
               Valné zhromaždenie Organizácie Spojených národov 2. apríla 2013 prijalo znenie Zmluvy o obchode so zbraňami. Valné zhromaždenie tiež požiadalo generálneho tajomníka ako depozitára zmluvy, aby 3. júna 2013 zmluvu otvoril na podpis a vyzval všetky štáty, aby zvážili jej podpísanie a potom aby sa v súlade so svojimi príslušnými ústavnými postupmi k čo najskoršiemu dátumu stali stranami tejto zmluvy.
            
         
               (3)
            
            
               Cieľom zmluvy je zaviesť najprísnejšie možné spoločné medzinárodné normy pre reguláciu alebo zlepšenie regulácie medzinárodného obchodu s konvenčnými zbraňami, predchádzať nezákonnému obchodovaniu s konvenčnými zbraňami a odstraňovať takéto obchodovanie a brániť šíreniu konvenčných zbraní. Členské štáty vyjadrili spokojnosť s výsledkom rokovaní a ochotu urýchlene pristúpiť k podpísaniu zmluvy.
            
         
               (4)
            
            
               Niektoré z ustanovení zmluvy sa týkajú záležitostí, ktoré patria do výlučnej právomoci Únie, pretože sú v rozsahu pôsobnosti spoločnej obchodnej politiky alebo sa dotýkajú pravidiel vnútorného trhu, ktoré sa vzťahujú na presun konvenčných zbraní a výbušnín.
            
         
               (5)
            
            
               Európska únia nemôže zmluvu podpísať, pretože stranami tejto zmluvy môžu byť len štáty.
            
         
               (6)
            
            
               Z tohto dôvodu a v súlade s článkom 2 ods. 1 Zmluvy o fungovaní Európskej únie by Rada v súvislosti s tými záležitosťami, ktoré patria do výlučnej právomoci Únie, mala splnomocniť členské štáty podpísať zmluvu v záujme Únie,
            
         PRIJALA TOTO ROZHODNUTIE:
   Článok 1
   V súvislosti s tými záležitosťami, ktoré patria do výlučnej právomoci Únie, sa členské štáty týmto splnomocňujú podpísať Zmluvu o obchode so zbraňami v záujme Únie.
   Článok 2
   Členské štáty sa vyzývajú, aby Zmluvu o obchode so zbraňami podpísali na slávnostnom ceremoniáli 3. júna 2013 v New Yorku alebo k najskoršiemu možnému dátumu.
   Článok 3
   Toto rozhodnutie je určené členským štátom.
   
      V Bruseli 27. mája 2013
      
         
            Za Radu
         
         
            predsedníčka
         
         C. ASHTON